《罗浮雨中游宝积寺》
明代·释今覞

巨壑沈空濛，雨势来不止。欲顿肩舆游，登临兴方始。

稍晴策疲肩，烟云辨杪树。苍翠忽远丛，蓊然附石齿。

泥泞涩迂途，精神已先至。人影在松关，恍与白石侣。

虹气蒸高霞，倏尔群山紫。不畏攀陟艰，翻惊心眼异。

入门见新筑，高下称人意。密竹覆古幢，断碑倚灵字。

盘笋呈山情，茶香发泉味。坐馀霁色来，嶂峦遂位置。

会上飞云巅，一笑凌天地。

作者简介：今覞（一六一九—一六七八），字石鉴。新会人。本姓杨，名大进，字翰序。鼎革后遂谢诸生，明桂王永历十四年（一六六〇）落发雷峰，为天然第二法嗣。著有《石鉴集》、《直林堂全集》。清光绪《广州府志》卷一四一有传。